Document ID: 32014D0905

DEĊIŻJONI TA' IMPLIMENTAZZJONI TAL-KUMMISSJONI
tal-11 ta' Diċembru 2014
li tawtorizza t-tqegħid fis-suq tal-kopolimeru tal-etere metilviniliku u tal-anidride malejku bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill
(notifikata bid-dokument C(2014) 9333)
(It-test bl-Ingliż biss huwa awtentiku)
(2014/905/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta' Jannar 1997 dwar l-ikel il-ġdid u l-ingredjenti tal-ikel il-ġdid (1), u b'mod partikulari l-Artikolu 7 tiegħu,
Billi:
(1)
Fit-30 ta' Ġunju 2008, il-kumpanija “Reading Scientific Services Ltd.” talbet lill-awtoritajiet kompetenti tal-Pajjiżi l-Baxxi biex tqiegħed il-kopolimeru tal-etere metilviniliku u tal-anidride malejku fis-suq bħala ingredjent ġdid tal-ikel biex jintuża fil-bażi taċ-ċuwingamm.
(2)
Fl-14 ta' Lulju 2011, l-entità kompetenti tal-valutazzjoni tal-ikel tal-Pajjiżi l-Baxxi ħarġet ir-rapport ta' valutazzjoni inizjali tagħha. F'dak ir-rapport, hija waslet għall-konklużjoni li l-kopolimeru tal-etere metilviniliku u tal-anidride malejku jissodisfa l-kriterji stabbiliti fl-Artikolu 3(1) tar-Regolament (KE) Nru 258/97.
(3)
Fit-18 ta' Awwissu 2011, il-Kummissjoni bagħtet ir-rapport ta' valutazzjoni inizjali lill-Istati Membri l-oħra.
(4)
Tqajmu oġġezzjonijiet iġġustifikati għal dan fil-perjodu ta' 60 jum stabbilit fl-ewwel subparagrafu tal-Artikolu 6(4) tar-Regolament (KE) Nru 258/97.
(5)
Fit-12 ta' Ġunju 2012, il-Kummissjoni kkonsultat lill-Awtorità Ewropea dwar is-Sigurtà fl-Ikel (l-EFSA) u talbitha twettaq valutazzjoni oħra tal-kopolimeru tal-etere metilviniliku u tal-anidride malejku bħala ingredjent tal-ikel skont ir-Regolament (KE) Nru 258/97.
(6)
Fl-10 ta' Ottubru 2013, l-EFSA adottat Opinjoni Xjentifika dwar is-sikurezza tal-kopolimeru tal-etere metilviniliku u tal-anidride malejku (bħala ingredjent bażiku taċ-ċuwingamm) bħala ingredjent ġdid tal-ikel (2), u kkonkludiet li dan huwa sikur fil-limiti tal-użijiet u tal-livelli tal-użu proposti.
(7)
L-Opinjoni Xjentifika tagħti biżżejjed raġunijiet biex jiġi stabbilit li l-kopolimeru tal-etere metilviniliku u tal-anidride malejku jikkonforma, fl-użu u fil-livelli tal-użu proposti fil-bażi taċ-ċuwingamm, mal-kriterji stabbiliti fl-Artikolu 3(1) tar-Regolament (KE) Nru 258/97.
(8)
Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DIN ID-DEĊIŻJONI:
Artikolu 1
Il-kopolimeru tal-etere metilviniliku u tal-anidride malejku kif speċifikat fl-Anness jista' jitqiegħed fis-suq fl-Unjoni bħala ingredjent ġdid tal-ikel biex jintuża fil-bażi taċ-ċuwingamm f'ammont li ma jaqbiżx it-2 % tal-prodott lest taċ-ċuwingamm.
Artikolu 2
Id-deskrizzjoni tal-bażi l-ġdida taċ-ċuwingamm awtorizzata permezz ta' din id-Deċiżjoni mogħtija fuq it-tikketta tal-ikel li jkun fih dan l-ingredjent għandha tkun “bażi taċ-ċuwingamm (li tinkludi l-kopolimeru tal-etere metilviniliku u tal-anidride malejku)” jew “bażi taċ-ċuwingamm (li tinkludi l-ingredjent bin-numru 9011-16-9 tal-CAS)”.
Artikolu 3
Din id-Deċiżjoni hija indirizzata lill-kumpanija Reading Scientific Services Ltd., The Lord Zuckerman Research Centre, Whiteknights Campus, Pepper lane, Reading, RG6 6LA, ir-Renju Unit.
Magħmul fi Brussell, il-11 ta' Diċembru 2014.

Labels: 0
3
17